«Нохчийн къоман г1иллакх-оьздангалла»

дарсана лерина берийн бешахь д1аяхьа лерина коьчал.

1алашо:

-адамашна юккъехь лела оьзда г1иллакхаш довзийтар, уьш дийцар;

-Дега-Нене болу ларам ч1аг1бар;

-гергарлонийн кепаш йовзийтар.

Г1ирсаш: дийцарш т1ехь долу книжка, вай нохчийн мехкан 1алам т1аьхь долу сурт, б1ов, к1удал,берашна т1е дуьйхина вай къоман духарш.

Кхетош- кхиорхо:

Де дика хуьлда, хьоме бераш!

Марша дог1ийла шу, лераме хьеший!

Тахана бераша, вайна дуьйцур ду, нохчийн къоман уггаре хазачу, дикачу амалах лаьцна.

Бераш, шун лаам буй аса юуьйцург х1ун амал ю хаъа?

(Берийн жоьпаш)

Кхетош- кхиорхо: и хаа шун таро хир ю, нагахь шуна аса делла долу х1етал- метал хаахь. Ларе ладог1ал соьга.

Х1етал-метал хаийла шуна, туьканахь духкуш а дац, я дехчи лур долуш а дац, массарна эша а оьшу - и х1ун ю?

(г1иллакх)

Кхетош - кхиорхо: нийса боха аш, бераш, и г1иллакх ду.

Хинца хьа эр дара аша, вай х1ун къам ду?

(вай нохчийн къам ду)

Дуьне хаздинарг малх бу, буьйса хазйинарг седарчий, беттаса ду. Вайн нохчийн къоман дахар хаздинарг адамийн оьздангалла, г1иллакх ду.

Бераш! Шуна ма - хаъара вайн дайшна, дедайшна юкъахь хилла г1иллакх- оьздангалла, ларам. Г1иллакх – иза адамаша вовшаца лелочу гергорлонийн кепаш, куьцаш, дозанаш ду. Оьздангалла х1ора стеган леларехь, амалашкахь гучуяьлла ца 1аш, шен сица а, синкхетамца хила езаш ю.

Хаза г1иллакхаш ду вай: да-нана ларар, церан хьашташка хьажар, вовшашна г1о дар, гергарло леладар, вуо болх хилча орцах довлар.

Вай нохчийн маттахь дукха газеташ, книшкаш т1ехь, Стела1ад журнал т1ехь ду туьйранаш, кицанаш, аларш, дийцарш. Царах дукхахдерш вай дешна, шуна довзийтина ду.

Х1инца хьа эра дара аша оьздангалла бохучу дашах шу муха кхета.

Байт «Оьздангалла».

Висаитов Малика д1ойоьшу байт.

Оьздангалла! Адамашна

Ма оьшу хьо дахарехь,

Хьо йоцуш вверг нахана

Ца хетта стаг вахарехь.

Оьздангалла! Хьан мах бац,

Хьо ду стеган доккха ирс,

Ткъа ирс атта карош дац-

И бац бухку – оьцу г1ирс.

Оьздангалла - ю вай йахь.

Оьздангалла - ду г1иллакх,

Оьздангалла - ду вайн эхь,

Собар, тешам, сирла чиркх.

-Баркалла Малик, ма хаза йийци ахь и байт. Бераш, шу муха кхийти цу байтах?

-Оьздангалла стеган дег1аца, олучу дашца а, боккхучу когаца, массо а ханна шеца хила езаш ю.

Сий бохучу дешан маь1нех муха кхета шу.

Сийх лаьцна байт д1айоьшу Муьмината, Пет1амата, Аминас).

Адамашна юкъахь лелаш, Муъминат.

Церан ларам хьайца лелош,

Жимчохь дуьйна лардан дезаш,

Ду хьо механа сов деза.

Лакхара бу хьан мах ч1ог1а,

Духкуш, оьцуш цахиларна.

Ма семалла йеза хьуна,

Дайча, карош цахиларна. Пет1мат.

Сий дайна дуьненчохь ваха

Цурриг оьшуш дац адамна.

Цуьнца бен, т1аьхьенна дийца,

Дуьсур дац хьох тешаме дош. Амина.

-Баркалла йоь1ри, мел хаза дешнаш эли аша.

Стеган сий дар, ларар, иза ду нохчийн къоман оьздангаллин мехаллех уггаре коьртаниг.

(Ансарас д1айоьшу «Сий» бохуш йолу байт.

Хьан эра дара муха кхета шу собар бохучу дашах?

Къонахийн собар ду лекха лам баккхал,

Собар ду сов доккха, кхача ца луш,

Къонахийн и собар кхачийча, баккъал,

Х1ар маьлхан вайн дуьне духур ма ду!

Кхетош-кхиорхо:

Собар хилар – хьекъал, иман хилар ду.

Стенца доьзна ду и собар?

-Г1иллакх доцчуьнгахь собар хир дац, иштта, собар доцчуьнгахь г1иллакх а хир дац.

Собар –иза вайн къоман уггаре а ч1ог1а леринчу г1иллакхах цхаъ хилла. Г1иллакхца ю – яхь, юхь, озьдангалла, сий, ларам, нийсо, бакъо, собар.

«Дада».

Вай дуьйцучу г1иллакхашна юккъехь къасто лаьа суна, шен Деци- ненаци лело дезаш долу г1иллакх.Х1ораммо шен Деци- Ненаци лаца деза г1иллакх. Уьш лара беза, царна муьт1ахь хила веза, цара бохург дан деза.

Уггара хьалха билгалдаккха лаьа суна да боху дош. Да и вай дозалла, вай дахарехь доккха дакъа лоцу цо.

Оца дена лерина хаза дешнаш хьа эра дара аша.

Вайна вовшийн цкъа а вуо ма гойла,

Дахарехь замано хьо ирсе войла

Нагахь ас вас йинехь, къинт1еравала

Декъала хила хьо, Са хьоме Дада! Салахь.

Кхетош-кхиорхо:

Нана дуьненан марзо!

Нана вайн б1аьрги серло!

Х1ун ду ненал деза а, мерза а.

Нана и вай дахарехь уггара деза х1ума ду.

Нана мел еха, вай дахар ирсе ду. Дуккха а дуьйцур дара вай ненах лаьцна. Ненах лаьцна хаза довха дешнаш хьа эра дара аша?

Байт д1айоьшу Буруев Ахьмада

«Нана».

Б1аргаш чуьру йовхоно кийрара дог дохдо,

Буьйцучу матто дог ловзадоху.

Нанас йина чов лаза ца лозу.

Цуьнан сий динарг лорур ву махко!

-Баркала. Хаза йийци. Дега - нене болу безам, доза долуш бац.

-Делера Салам маршалла хуьлда цунна, Дела Элчано аьлла «Уггаре хьалха хьайн деца- ненаца дика хила».

-Бераш, шуна дукхадезий шайн Да-Нана?

-Деза.

-Ткъа, хьан эр дара соьга, хазачу г1иллакхо чулорург х1ун ду?

-Хаза г1иллакх ду:

- Оьзда, хаза, к1еда – мерза вистхилар.

-Воккханиг ларар, лераме хилар.

-Воккхачун некъ ца хадор.

-Воккхачунна хьалаг1аттар.

-Да-Нана ларар, собаре, тешаме, яхь йолуш хилар.

-Нийса ду. Вайна ма хаъара Да- Нана кху дуьнена т1ех уггаре деза лерина ду.

Сада1аран миноташ:

Г1иллакхе верг наха лору, (куьйгаш нийсса д1адохуьйту)

Г1оза ваха цунна олу (куьйгаш ирх дохуьйту)

Г1аттахь ваг1ахь воккханиг (куьйгаш д1асадохуьйту)

Г1иллакх ма ду коьртаниг! (куьйгаш охьа хоьцу)

- Бераш, кхид1а вайн занятин 1алошо ю вай гергарлонаш довзийтар.

Оцу деци- ненаци долчу гергарлонна гена доцуш ду дехошца- ненахошца долу гергарло.

Хьа эра дара аша Дехой муьлш бу?

(деда, деваша, денана, дейиша)

Кхетош- кхиорхо: нийса боху, уьш дехой бу, нагахь аш дехой ца ларахь шун сий хир дац, цаьрци г1иллакх лело деза, уьш лара беза.

Х1инца хьа эра дара аша Ненахой - уьш муьлш бу?

(ненада, ненаваша, неннана, нена йиша)

Кхетош- кхиорхо:

Ненахошца долу гергарло ч1ог1а деза лерина ду, и ч1ог1а лело деза олу. Оцу гергарлонах лаьцна цхьа дийцар дуьйцур ду аса шуна.

Дийцар «Ненахой»

-Шуна хаза хийтири и дийцар?

-Х1унда лелош хилла воккхачу стага жимачу къонахчуьнца и хьошалла?

-Х1ун аьлла хаттар дина к1анта шен дега?

Оцу дийцаро 1амадо вайна гергарло ларда дезар а, и лара дезар а. Ишта, оцу дийцаро гойту нохчийн къоман оьзда г1иллакхаш.

Вай нохчийн къоман г1ара даьлла кхин цхьа хаза г1иллакх ду. Хьаша т1еэцар, хьаша ларар, хьалха заманчохь дуьйна схьа деъна хаза г1иллакх ду и. Хьалха заманчохь башха х1инца санна нехан таронаш ца хилла, х1етте а хьаша ч1ог1а т1е лоцуш хилла цара, лерина хьаша веъча чу вохуьйтуш хьеша ц1а хилла,чохь биллина к1айн мотт а болуш. Юучунах тоьлла дакъа юьстах дуьллуш хилла веана хьаша кхачахь але.

Х1инца аса хьошал леладарх лаьцна цхьа дийцар дуьйцур ду шуна.

Дийцар «Болат волче баьхкина хьеший»

-Шуна хаза хийтири и дийцар?

-Оцу дийцаро х1ун гойту вайна?

-Х1ун хьехар дира цамгаро хьийзош йолчу нанас шен к1анте?

-Муха накъосталла дира Болатан и волчу баьхкина хиллачу хьешаша?

-Шун дас- нанас муха лоьра шоьга баьхкина болу хьеший?

-Тахана вай долчу бу баьхкина хьеший, вай уьш лоьруш Даймахках лаьцна илли эра ду (бераша илли олу).

Жам1 дар.

-Шуна хаза хийтири вай таханлера заняти?

-Уггар хаза х1ун хийтира шуна?

-Стенах лаьцна яра вай заняти?

-Хьа эра дара эша, нохчийн къоман къонах муха хила веза?

-Нохчийн къоман йо1 муха хила еза?

-Дела реза хуьлда шуна, бераш. Хаза байташ йийши аша. Со йоккхае т1екхуьуш долу шу, вайн жима ч1ор, оццул г1иллакхех, оьздангаллех кхеташ хиларна. Шун духаре хьаьажча а хаьа, вай нохчийн оьзда къам дуйла.

-Цу т1ехь вайн цхьанакхетаран хан чекхъели, хьешийн 1одика еш, д1а-схьа къаьстар ду вай.